Lelet

A SÁRKÁNYLAP

Bemutatkozik az amerikai Dragon Magazine

	A nevem Dragon, azaz sárkány. Odaát, a nagy óceánon túl, a lenyugvó nap fényének Amerikájában immár 14 éve bontogatom szárnylapjaimat. Terjedelmem több mint 100 oldalra rúg. A fantasy-birodalom lelkes olvasóközönsége hallatlan örömére havonta jelenek meg. Tele vagyok hűséges eltartóim hirdetéseivel. Nemhiába, ebből gazdagon megélek. Ősöm és megteremtőm az AD&D játékvilág és a TSR Incorporation. Nekik köszönhetően elsősorban komputeres játékokkal, azok leírásával, elemzésével, kritikájával és beharangozásával telnek meg a remek nyomdatechnikával előállított, jó minőségű papírlapjaim. A grafikai-művészi kivitelezésem egyedülálló, ahogy ezt a rólam és oldalaimról készült reprodukciókon is láthatod. Röviden: csodás, színes fantasy magazin vagyok.
	Mivel kiadóm a TSR Inc., jóformán a cég játékainak, kiadványainak, könyveinek katalógusaként tekinthetném magamat. Vannak állandó rovataim: levelezek az olvasókkal, a Fórumban a szerepjátékokról elmélkedem együtt a kedves levelezőkkel, mindenféle játékproblémában adok tanácsot a játékosoknak, bejelentem a TSR cég legújabb gyártmányait, közlök konferencianaptárt, majd számaim végén elviccelődöm a sárkánytémával.
	Sok-sok oldalon keresztül ízlelgetem, tanulmányozom a játékok világát, eszközeit és lényeit. Statisztikákat és összehasonlításokat mutatok becses olvasóimnak. A legutóbbi számomban például az orkok alfajait mutattam be, az előzőben pedig a „Távol-keleti kalandok” játék sumotori harcosainak képességeit írtam le számszerű statisztikák felhasználásával. Olvasóim szívesen böngészik az efféle számos tollazatomat.
	Az irodalmat kedvelők kedvében is járok. Minden hónapban közlök egy-egy fantasy novellát!
	Egyébként legkedvesebb barátom a rettenthetetlen ATLANTISZ magazin. Én is előfizettem, így minden hónapban tudomást szerzek európai tevékenységéről. Megállapodtunk abban, hogy angol nyelvű novelláim közül néhány magyarul is napvilágot láthat az ATLANTISZ-ban. Sárkányhiúságom legnagyobb kielégülésére az ATLANTISZ a továbbiakban is fog velem foglalkozni…

B. P.

Walt Disney’s Fantasia

	Ötven évvel ezelőtt, 1940. november 13-án New Yorkban mutatták be Walt Disney bámulatos fantasy-filmjét a Fantasiát. Idén ősszel a centenárium tiszteletére a Disney cég felújította a szuperrajzfilmet. Szerencsére most a magyar nézőkhöz is eljut a régi-régi gyöngyszem.
	A film alapötlete A bűvészinas című zenemű megfilmesítése volt. A nagyfilmmé kiteljesedett látomást a képi asszociációk fűzik egybe. Disney a klasszikus muzsikákat a fantáziadús látvány alátámasztására használta fel. A zene Disney számára mindig kedvező vizuális élményt jelentett: „Emlékszem, hogy gyerekkoromban mit láttam a koncerteken – nyilatkozta a rajzfilmművész. – Még most is hallom, hogy a zenekar hangol, azután látom, hogy kijön a karmester, és elkezd vezényelni, a hegedűvonók egyszerre mozdulnak fel, majd le.”
	A tökéletes zenei hangzás érdekében a rajzfilmek császára újfajta filmes hangtechnikát, a „Fantasound” hangközvetítési eljárást fejlesztett ki. Disney úgy kívánta, hogy a zene a nézők körül szóljon, töltse be teljesen a teret, mintha a közönség a zenekarban ülne. A méregdrága hangfelvételek így egy többcsatornás sztereó moziban szólalnak meg tökéletesen.
	Disney harmadik egész estés rajzfilmje 3 évig készült 1000 közreműködővel. A több mint 1 millió rajzból álló film elkészítésében 60 animátor, 20 háttérfestő és 11 rendező munkája fekszik. A film zenei anyaga a philadelphiai nagyzenekar vezetője, Leopold Stokowski szakszerű felügyelete alatt állt össze.

	A film nyitányában Johann Sebastian Bach d-moll toccata és fúgájára a tenger, a felhők és a Nap színei és mozgása kavarog, a zene absztrakt megjelenítését látjuk. Majd felhangzik Csajkovszkij Diótörő szvitje, melyben tündérek, mandarinok, aranyhalak, növények és virágok perdülnek táncra hat tételben. A harmadik jelenet Mickey egér magánszáma Paul Dukas A bűvészínas című zenedarabtára. Sztravinszkij Tavaszi áldozat dallamára a Föld születésének, az élet és a természet kialakulásának leszünk tanúi. Beethoven Pastorale szimfóniájának hallatán felkapaszkodunk az Olümposzra, az istenek hegyére, hol faunok, egyszarvúk, pegazusok és kentaurok társaságában találkozunk Cupidóval, Bacchusszal, Apollóval és magával Zeusszal is. Ponchielli Az órák tánca darabjában egy mókás vízijáték elevenedik meg vízilovakkal, elefántokkal és aligátorokkal. Azután elsötétül a kép, és Musszorgszkij Egy éj a kopár hegyen című tételében ellátogatunk egy igazi boszorkányszombatra, ahol szellemek, boszorkányok, vámpírok, csontvázak, törpék, démonok és más gonosz teremtmények jelennek meg a gonoszság és halál urának színe előtt. Végül Schubert Ave Máriájának szent dallamai visszakényszerítik sírjukba a gonosz lelkeket, és a legyőzött uraság is visszatér a kopár hegyre. Az élet győzedelmeskedik a halál felett.
	Igazi fantasztikus filmélmény!

B. P.

Fülelek

	A hatalmas hangorkán a földre kényszerít minket. A zajszint 120 dB fölött van. Tapaszd be a füledet! Az éterben szörnyeteggé változott, elszabadult emberfejű-állatagyú harmóniák ütköznek meg, sivító felhangok száguldanak a koponyák felé, a rezgés elviselhetetlen fájdalmat kelt.
	A Zene Birodalmában zajviharba kerültünk.
	Bízd rám magad! El kell jutnunk a legközelebbi Rendszerhez, az ajtón túl. Csak a füledet óvd! Gyerünk!
	Kinyitom. Disszonáns, kerge akkord sántikál kifelé, de mielőtt kibontakozna, egy pókhasú dúr fellöki, és eléje terpeszkedik. C-dúr. Az ilyenek nem ismerik a művészet eleganciáját, labilitását. Jó közepesek. Tele van velük a szakma. Csak semmi bizonytalanság, kérem! Egy kecses fuvoladallam ível felénk, érzed, ahogyan sikamlósan a fülkürtbe jut, és megrezgeti a finom berendezést.
	Színek is előtörnek az ajtórésből. Ezeket csak te látod, a te agyad szüli őket. Rikító sárgák, borús barnák, pikírt pirosak, undok zöldek. De végtelen nyugalmú tengerkékek, omlós lilák, szerelmes narancsok is.
	Terek, színek, lények kavarnak fel benned soha nem sejtett érzelmeket, világok teremtődnek a semmiből. Ez a Zene ereje.
	A zajok-hangok körülötted lebzselnek, amióta a világon vagy. Némelyiket te választod, más téged támad meg. Állandó ütközet, amelyben készen kell állnod.
	Egy-egy Rendszer (mondjuk azt: zenemű) ember által vezérelt zajcsomag. Tárgyakkal (hangszerekkel) létrehozott zajok Rendszere. Te választod meg, mi juthat beléd.
	A zene mind mese. Kastélyról, amiben rejtélyes módon tűnnek el a szerelmes asszonyok egy kékszakállú úr jóvoltából. Lovagokról, hölgyekről, akik vágyaikkal vannak megátkozva. Boszorkányok, démonok, manók csak úgy nyüzsögnek a Birodalomban.!
	Ha él benned a kíváncsiság, elviszlek az ajtókon túlra.
	Érezheted, ahogyan lenyűgöz és átformál a Muzsika.

V. J.